Angelhofer Altrhein

De **Onglhoofa Aldrhoi** ischn Aldrhoiaam uffde Weschdsaid vum Rhoi zwische Schbaija und Oddaschdadd. Die Schlaif hodd zum Rhoi kead, bevora duasch die Rhoibegradischung vum Tulla  duaschde *Onglhoofa Duiaschnidd* zum Aldrhoi worre isch (gugschd uffde Kaad vun 1826).

## Noame
De Noame vun dem Aldrhoiaam unnde Hawlbinsl middm Onglwald kummd vunnem alde Bauwahof wu „Angelhof“ keese hodd (gugschd uffde Kaad vun 1826). Schbeda hodds doan zwee gewwe, de „Angelhof I“ unnde „Angelhof II“, wu glaisch oam Rhoi gwesd sinn. De easchde gibds nemme, awwa de zwedde isch Gaschdschdedd.

## Laach unn Nudzung
De Aldrhoiaam lischd neadlisch vunde A 61, wuse midde Rhoibrigg Schbaija iwwade Rhoi kummd. S’siedlische End vum Aam hoddma uffgschidd unn isch vum Rhoi abgedrennd. S’neadlische End baim Rhoikilomeda 406,2 isch middm Rhoi vabunne. Im Weschde weads Gebied vum Rhoidaisch bgenzd unn eschdlisch davu hodds ä Schdigg Auwald. Weschdlisch vum Daisch lischds Binsfeld midd soine achd Baggaseje.

Zum Weschdufa vum Onglhoofa Aldrhoi saachdma a *S’Reffedaal* (aischendlisch *Im Reffenthal*). Deswesche weads gonse Gebied a schunmol *Reffedaala Aldrhoi* keese. Weschde Boochefoam vum Aam wead de Schdraife schmala unn oaschliessend vum Auwald kummd de Wassaiwungsbladz Reffedaal, wuem Pioniabadajiong kead kabd hodd. Frija isch dea Iwungsbladz zwischede froanzesische (siedlisch s’*„Quartier Riberpray“*) unnde daidsche Amee, wu neadlisch gwesd sinn, uffgedeeld gwesd.

Bai zwee gleene Seje uffm Aam hodds mol Campingbledz kabd, wuma awwa gschlosse hodd. Duasch Baggarai weschm Kies hodd sisch de Aam vaännad. Ä grosses Schdigg hoddma ausgebaggad unn so de Aldrhoi vagreßad. Ähnlisch a im Noadweschde, wuma de Aldrhoi duasch baggare vagreßad hodd. Haid lischen doad Jachde.

Neadlisch hoddsde Kempingbladz Reffedaal midd 12 ha Flesch unn noadeschdlisch de Jachdklub. De Kempingbladz hoddmol als wildes Kempe uffm Gelend vunnde Erlus-Weag Schbaija oagfonge. Im Joa 1971 hawwese doan de Varoi „Campingfreunde Reffenthal“ g’grinnded. De easchde Jachdklub hoddma 1965 uffm Gelend vunde Schbaimara Zischlweag g’grinnded. S’Klubhaus „Rheinschnook“ ischä 13 Tonna Holzschiff vunn 1911. Doad sinn doan a de Sechlklub Schbaija unn die „Segler-Vereinigung Mannheim e.&nbsp;V.“.

## Nadua
S’Gebied ischn Deel vum Voxchlschudzgebied 6616-401 „Otterstadter- und Angelhofer Altrhein inklusive Binsfeld“. S’hodd doad Kolonije vun Schwazmioan, Aisveschl unn Middlschpeschd, wu a brieden, awwa a Blaukehlsche, Grauschpeschd unn Schwazschpeschd. Zum Raschde kummn a Tauchende, Labbetaucha, Komoran, Blaugens, Graugens, Saadgens, Waißwoanggens unn Mewe.

Außerdem isch de Onglhoofa Aldrhoi n’Deel vum Schudzgbied noch NATURA 2000 „Richtlinie 92/43/EWG (Fauna-Flora-Habitat-Richtlinie)“ 6616-304 "Rheinniederung Speyer-Ludwigshafen".

Im Wassa hodds gschizde Fischaade, wie Flussnainaach, Meanainaach, Lagse, Schdääbaißa, Maifisch oddade Biddaling awwa a die Gmoine Flussmuschl. Oan Loand hodds seldene Insegde wie die Kefa Heldbogg unn Hiaschkefa unn a Schmeddaling wie de Schwazblauwe Mooabläuling unn die Schbonisch Flagg. Doann hodds im Gebied
* Code 3150 Eutrophe Stillgewässer: Im Noadischde vum Onglhoofa Aldrhoi
* Code 3270 Schlammige Flussufer: voade Waischholzauwe vunde Insle unn im doadeschlsiche Deel vum Onglhoofa Aldrhoi
* Code 91E0 Weichholzauenwald: oam Noadufa, de Insle unn Halwbinsle, s’Osdchd- unn Noadoschdufa neadlsich vum Onglwald unn im Siede oam Ufa
* Code 91F0 Eichen-Ulmen-Eschen-Auenwäder am Ufer großer Flüsse: große Flesche mit alde Beem noadweschdlisch, wude Aldrhoi inde Rhoi iwwageje dud, gleene Flesche im Onglwald unn uffde Insel im Sieddeel.

## Websaide

* Lage und Umgebung des Angelhofer Altrheins
* Gewässerqualität an der Messstelle Angelhofer Altrhein, Campingplatz

## Vawais